recursal/SuperWikiNEXT-32B huggingface dataset:
| Azalea |
| --- |
| Azalea branca en Oleiros |
| Clasificación científica |
| 

|  |  |
| --- | --- |
| Reino: | Plantae |
| División: | Magnoliophyta |
| Clase: | Magnoliopsida |
| Orde: | Ericales |
| Familia: | Ericaceae |
| Xénero: | *Rhododendron* |
| Subxénero: | *Pentanthera*Tsutsusi' |

 |
| Especies |
| *véxase no texto*

---

Fonte: RBG, Edinburgh |

Azaleas arroibadas de cinco anos.
Azalea.
As **azaleas** son arbustos de flor clasificadas na actualidade en dous dos subxéneros de *Rhododendron* - o subxénero *Pentanthera*, tipificado por *Rhododendron nudiflorum* e mais o subxénero *Tsutsusi* co *Rhododendron tsutsusi*. Existen azaleas de follas caedizas e azaleas de follas perennes. Son moi comúns na xardinaxe de Galiza, xa que se adaptan moi ben aos solos e condicións climáticas do país.

Unha das diferenzas principais entre as azaleas e o resto da familia do rododendro é o seu tamaño e o crecemento da flor. Os rododendros desenvolven as flores en acios, mentres que a meirande parte das azaleas teñen floracións terminais (unha flor por cada talo floral). Porén, botan tantos talos que durante a estación florecente conforman unha sólida masa colorida que van dende o rosa, vermello, laranxa, amarelo, púrpura ou branco.

Os híbridos de azalea lévanse creando centos de anos. Estas modificacións xenéticas feitas polo ser humano produciron máis de 10.000 especies cultivares diferentes que se propagan a partir de esgallos. Tamén se poden apañar e facer xermolar as sementes.

Estas plantas necesitan un solo bien drenado, preferentemente acedo, e unha exposición sombreada e fresca. O uso de fertilizantes é opcional. Algunhas das especies necesitan podas regulares.

Enfermidades: Araña vermella, afidios, marcescencia das flores.

Na cultura chinesa, a azalea coñécese coma *sixiang shu* e é inmortalizada en numerosas poesías e contos.

A azalea é o símbolo da cidade de São Paulo, no Brasil.

As azaleas, malia a súa beleza, son moi tóxicas, polo contido en andromedotoxinas tanto nas súas follas coma no seu nectar, Un dato curioso é que o mel producido por abellas a partir destas flores é altamente velenoso para os seres humanos, mentres que é inofensivo para os insectos.

Notas
-----

1. ↑  Nome vulgar en galego en todas a fontes: *Vocabulario ortográfico da lingua galega*. A Coruña, Real Academia Galega / Instituto da Lingua Galega, 2004
2. ↑  Municipal law of the city of São Paulo nr. 14472 of 2007.
3. ↑  "University of Pennsylvania's Poisonous Plants Home Page". Arquivado dende o orixinal o 17 de marzo de 2012. Consultado o 08 de xullo de 2013.

Véxase tamén
------------

### Outros artigos

* Rododendro (xénero)
* Galería de imaxes de azaleas de Galicia

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Azalea*** |

* Azaleas (en inglés)

|  |  |
| --- | --- |
| Control de autoridades | 
* Wd: Q5986917
* GEC: 0082453
* MAG: 2780376833

 |

|  |  |
| --- | --- |
| Identificadores taxonómicos | 
* GBIF: 7327473
* IPNI: 30004138-2
* IRMNG: 1385081
* POWO: ID
* Tela Botanica: 98438
* Tropicos: 40023534

 |
**Avia Veira González**, nada na Coruña en 1986, é unha filóloga e política galega do BNG.

Traxectoria profesional
-----------------------

Licenciada en Filoloxía Galega, cursou a última convocatoria do Curso de Aptitude Pedagóxica. Na actualidade[*cando?*] realiza un Mestrado en Tradución de Localización de Software e Produtos Multimedia.

Traballou como técnica de Normalización Lingüística durante dous anos.

Traxectoria política
--------------------

Co gallo da catástrofe do Prestige entrou, con 16 anos, formar parte do BNG a través da organización xuvenil Galiza Nova.

En 2012 accede a unha das concellarías na oposición do BNG na cidade da Coruña trala renuncia de Xoán Martínez Caxigal.

Após as eleccións municipais de 2015 quedou fóra das bancadas da oposición ao ir cuarta nas listas do seu partido, que só foi quen de acadar unha única acta. A dimisión do cabeza de lista, Xosé Manuel Carril, e as dúas seguintes candidatas nas listas colocou a Avia Veira como única concelleira representante do BNG no Palacio de María Pita.

Notas
-----

1. ↑  Dimite Xoán Martínez Caxigal como concejal del BNG www.laopinioncoruna.es, 31-10-2012
2. ↑  Carril dimite por "ética e responsabilidade" e Avia Veira será a voceira do BNG na Coruña praza.gal, 05/06/2015.

Véxase tamén
------------

### Ligazóns externas

* Candidata nº4 do BNG-Asembleas Abertas
* Entrevista a Avia Veira: "Quero ser a voz da mocidade" www.bng.gal
A **Asociación de Construtores de Fórmula 1** (en inglés *Formula One Constructors Association*, **FOCA**) é unha organización dos fabricantes de chasis (construtores) que deseñan e constrúen os coches que corren no Campionato do Mundo de Fórmula Un da FIA.

Historia e características
--------------------------

É unha derivación da anterior Asociación de Construtores de Fórmula 1 (F1CA, o nome foi cambiado debido ás connotacións desafortunadas nalgúns idiomas) e chegou a estar dominada por Bernie Ecclestone e Max Mosley (orixinalmente un co-fundador de March Engineering). Frank Williams, Colin Chapman, Teddy Mayer, Ken Tyrrell eran tamén membros importantes. A FOCA serviu para representar os intereses dos seus equipos privados - polo xeral contra os organizadores das carreiras e máis tarde contra os fabricantes propietarios de equipos ou fornecedoresdoutros, como Ferrari, Matra e Alfa Romeo. Ecclestone converteuse en director executivo da organización en 1978, con Mosley asumindo o rol de asesor legal.

Na década de 1980, a organización rachou co organismo reitor do deporte - a FISA. A resolución deste conflito fixo que Ecclestone tomase un papel máis importante no funcionamento do deporte coa creación da FOA (Formula One Administration).

Véxase tamén
------------

### Outros artigos

* Guerra FISA-FOCA

|  |  |
| --- | --- |
| Control de autoridades | 
* Wd: Q173495
* WorldCat
* VIAF: 154882225
* BNF: 13880649m
* ISNI: 0000 0001 2298 6454

 |
| Arroaz austral*Tursiops australis* |
| --- |
| Arroaz austral en Port Phillip |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Mammalia |
| Subclase: | Theria |
| Infraclase: | Eutheria |
| Orde: | Cetacea |
| Suborde: | Odontoceti |
| Infraorde: | Delphinida |
| Superfamilia: | Delphinoidea |
| Familia: | Delphinidae |
| Subfamilia: | Delphininae |
| Xénero: | *Tursiops* |
| Especie: | ***T. australis*** |

 |
| Nome binomial |
| *Tursiops australis*Charlton-Robb *et al*. 2011 |

O **arroaz austral**,[] *Tursiops australis* Charlton-Robb et al. 2011, é unha especie de mamífero odontoceto da familia Delphinidae, endémica das augas costeiras do sur e sueste de Australia, que foi descrita o ano 2011.

Durante moito tempo os científicos pensaron que o xénero *Tursiops* era monoespecífico, coa única especie *Tursiops truncatus*, aínda que moitos pensaban en que podería haber máis dunha.

Desde que en 1998 Rice recoñeceu como válida a especie *Tursiops aduncus* (que fora descrita por Ehrenberg en 1833) houbo un crecente consenso de que o xénero estaba formado por estas dúas especies.

Pero recentes estudos de xenética molecular permitiron un mellor coñecemento deste problema, anteriormente insuperábel, e unha terceira especie, *Tursiops australis* foi descrita en 2011.

É a terceira vez que se recoñece unha nova especie de golfiño desde finais do século XIX.

A especie foi denominada *Tursiops australis* pola investigadora que a descubriu, Kate Charlton-Robb, da Universidade de Monash.

Só se identificaron dúas poboacións de *T. australis*: unha en Port Phillip e a outra nos lagos de Gippsland. Calcúlase que están compostas por un total de aproximadamente 150 arroaces (100 en Port Phillip e 50 en Gippsland).

Notas
-----

1. ↑  "Tursiops". *www.itis.gov ITIS*. Consultado o 2020-04-29.
2. ↑  Kate Charlton-Robb, Lisa-Ann Gershwin, Ross Thompson, Jeremy Austin, Kylie Owen e Stephen McKechnie (2011): "A New Dolphin Species, the Burrunan Dolphin *Tursiops australis* sp. nov. Endemic to Southern Australian Coastal Waters" Ver en liña PLoS ONE **6** (9): e24047.
3. 1 2  Researcher discovers new dolphin species in Victoria. Universidade de Monash, 15-09-2011. *(en inglés)*
4. ↑  New dolphin species discovered in Victoria. *ABC News*, 15-09-2011. *(en inglés)*

Véxase tamén
------------

### Outros artigos

* Arroaz
* Arroaz do Indopacífico
* Delfínidos

|  |  |
| --- | --- |
| Control de autoridades | 
* Wd: Q1016955
* EBID: ID
* MAG: 2777474190

 |

|  |  |
| --- | --- |
| Identificadores taxonómicos | 
* Fossilworks: 288409
* GBIF: 5846985
* IRMNG: 11461261
* NCBI: 1086039
* Plazi: ID
* SeaLifeBase: 155857
* Species+: 67922
* WoRMS: 584858
* ZooBank: ID

 |
Portada de Avanti!
***Avanti!*** foi un xornal en lingua xudeoespañola publicado en Salónica pola Federación Socialista dos Traballadores entre 1912 a 1935 sucesor de *La Solidaridad Ovradera*  e como este dirixido por Avraam Benaroya. Ao primeiro tiña unha periodicidade semanal, para progresivamente publicarse dúas ou tres veces por semana e a partir da Guerra dos Balcáns de xeito diario, as súas páxinas contiñan artigos de crítica ao capitalismo, da vida da comunidade xudía e sobre a literatura xudeoespañola, ao longo de 1915 o xornal opúxose á entrada de Grecia na guerra  e cando as tropas francesas e británicas entraron na cidade quedou subspendido durante algún tempo. Desde 1923 foi voceiro do Partido Comunista de Grecia so a dirección de Jacques Ventura

Notas
-----

1. ↑  Iōannēs K. Chasiōtēs  *Queen of the Worthy. Thessaloniki, history and culture* (1997), Paratiritis, páx. 343
2. ↑  VV.AA.*Documents on the history of the Greek Jews: records from the historical archives of the Ministry of Foreign Affairs* (1988) Kastaniotis Editions, páx. 436
3. ↑  Aryeh Bar *The Jewish press that was: accounts, evaluations, and memories of Jewish papers in pre-Holocaust Europe* (1980) World Federation of Jewish Journalists, páx. 441
A **aviación** consiste no deseño, desenvolvemento, fabricación, produción, operación, e utilización para fins privados ou comerciais, como o transporte de materiais ou persoas, de aeronaves, especialmente as máis pesadas que o ar. O voo en si é a parte da operación que inclúe o desprazamento controlado, a través do ar, de aparatos que usan para desenvolver o seu voo a forza sustentadora de superficies fixas ou móbiles, impulsados polo seus propios motores, como avións e helicópteros, ou sen motor, como os planadores.

Os dirixibles e os globos aerostáticos non se inclúen neste concepto, por tratarse de enxeños cunha capacidade de voo baseada no principio de Arquímedes, sendo anteriores no tempo aos aerodinos, cun sistema de voo fundamentado no uso de superficies sustentantes.

Tamén se entende por aviación todo aquilo que comprende as infraestruturas, industria, o persoal e en xeral calquera organización, privada ou pública, nacional ou supranacional, reguladora e de inspección cuxa actividade principal é todo o que implica a operación aeronáutica. Neste sentido, pode efectuarse unha primeira diferenciación entre aviación civil e aviación militar, en función do carácter da súa activadade.

Historia da aviación
--------------------

*Artigo principal**:* Historia da aviación.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Aviación Modificar a ligazón no Wikidata*** |

|  |  |
| --- | --- |
|  | Vexa a entrada do Galizionario acerca de  ***Aviación*** |

### Outros artigos

* Aeronáutica
* Aeroporto
* Control de tráfico aéreo
* Heliporto
* Organización de Aviación Civil Internacional (ICAO)
* Navegación aérea

### Ligazóns externas

* Como voa un avión? *(en castelán)*

|  |  |
| --- | --- |
| Control de autoridades | 
* Wd: Q765633
* AAT: 300193782
* BNCF: 6186
* BRE: 4424451
* EBID: ID
* GND: 4036557-8
* JSTOR: aviation
* MAG: 74448152
* NDL: 00566313
* NKC: ph115130
* PSH: 1162
* TESF: flying

 |

|  |  |
| --- | --- |
| Identificadores | 
* MeSH: D001359
* MeSH: J01.937.285
* UMLS: C0004430

 |
Arroz branco.
Chámase **arroz branco** o arroz moído desprovisto da gluma (casca), o farelo e o xerme. Este proceso realízase para evitar a degradación do arroz e alongar a súa vida útil. Tras el, os grans quedan puídos, con aspecto branco brillante.

A operación de puído elimina gran parte das súas calidades nutricionais. Unha dieta baseada en arroz branco non enriquecido pode causar enfermidades neurolóxicas como o beriberi, a causa dun déficit de tiamina (vitamina B1). O arroz branco adoita enriquecerse con residuos do tratamento anterior.

Nos Estados Unidos é obrigatorio reenriquecer o arroz branco con vitamina B1, B3 e ferro.

Desde o século XIX, o arroz integral e o salvaxe preséntanse como máis saudábeis. O farelo do arroz integral contén fibra e o xerme, vitaminas e minerais. Isto contrasta coa visión tradicional do arroz integral, que o asocia coa pobreza e a fame.

Véxase tamén
------------

|  |  |
| --- | --- |
|  | Vexa a entrada do Galizionario acerca de  ***arroz branco*** |

|  |  |
| --- | --- |
| Control de autoridades | 
* Wd: Q2674257
* EBID: ID

 |

|  |  |
| --- | --- |
| Identificadores | 
* UNII: A195V20H7A

 |
**Andrej Plenković**, nado en Zagreb o 8 de abril de 1970, é un político croata. Dende o 19 de outubro de 2016 é o Primeiro Ministro de Croacia.

Traxectoria
-----------

En 1992, graduouse en Dereito na Facultade de Dereito da Universidade de Zagreb. Mentres estivo na universidade, Plenković participou activamente na ELSA da que foi presidente en 1991. Como estudante, traballou no bufete de avogados de Londres *Stephenson Harwood.* No Ministerio de Asuntos Exteriores completou un programa para converterse nun diplomático e en 1992 pasou o exame de consulta na Academia Diplomática en Zagreb. Na Facultade de Dereito da Universidade de Zagreb terminou a súa mestría en dereito público e dereito internacional privado e obtivo unha mestría na Facultade de Ciencias Políticas na Universidade de Zagreb no ano 2002.

De 1994 a 2002 ocupou diversos cargos no Ministerio de Asuntos Exteriores, incluído o de xefe do Departamento de Integración Europea e asesor do ministro de Asuntos Europeos. De 2002 a 2005 traballou para a Unión Europea en Bruxelas. Tamén foi responsable de coordinar as actividades políticas e, posteriormente, até 2010, exerceu como embaixador adxunto en Francia, onde estivo involucrado en cuestións políticas e de organización. De 2011 a 2013 foi membro da Unión Democrática Croata para o Parlamento de Croacia.

Notas
-----

1. ↑  (Reuters/EP) (10 de outubro de 2016). "La presidenta de Croacia nombra primer ministro al líder del partido conservador HDZ". Consultado o 11 de octubre de 2016.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Andrej Plenković Modificar a ligazón no Wikidata*** |

### Ligazóns externas

* Páxina oficial *(en croata)*

|  |  |
| --- | --- |
| Control de autoridades | 
* Wd: Q11685764
* WorldCat
* VIAF: 305511197
* GND: 1116815389
* ISNI: 0000 0004 2095 9673
* Munzinger: 00000030863
* Treccani: andrej-plenkovic

 |
**Avianca El Salvador**, anteriormente **Transportes Aereos del Continente Americano** e coñecida sinxelamente como **TACA**, é unha aeroliña do Salvador propiedade de Synergy Group. Como TACA foi a primeira aeroliña do país. Como Avianca El Salvador é unha das sete aeroliñas con marcas nacionais do grupo Avianca Holdings.

TACA foi propietaria e operou outras cinco aeroliñas en Centroamérica, e o seu nome orixinalmente foi o acrónimo de Transportes Aéreos Centroamericanos ata que cambiou por Transportes Aéreos del Continente Americano, reflectindo a súa expansión cara todo o continente americano.

O 7 de outubro de 2009 anunciouse que TACA fusionaríase con Avianca, aínda que TACA mantivo o seu nome ata que a fusión rematouse completamente o 21 de maio de 2013.

Frota
-----

En agosto de 2017 a frota de Avianca El Salvador estaba formada polos seguintes avións:


Frota de Avianca El Salvador| Avión | En servizo | Pedidos | Pasaxeiros | Notas |
| --- | --- | --- | --- | --- |
| C | Y | Total |
| Airbus A319-100 | 8 | — | 12 | 108 | 120 | — |
| Airbus A320-200 | 18 | — | 12 | 138 | 150 | — |
| Airbus A321-200 | 6 | — | 12 | 182 | 194 | — |
| Airbus A330-200 | 1 | — |  |  |  | — |
| Embraer 190IGW | 6 | — | 8 | 88 | 96 | — |
| Total | 39 | 0 |  |

A súa compañía nai, Avianca, ten un pedido en firme por 100 avións da familia Airbus A320neo e algúns deles seguramente sexan para Avianca El Salvador.

Notas
-----

1. ↑  Flight Global (ed.). "Avianca confirms 'strategic merger' with TACA". Consultado o 12 de xuño de 2018.
2. ↑  "Global Airline Guide 2017 (Part One)". *Airliner World* (Outubro de 2017): 13.  `|data-acceso=` require `|url=` (Axuda)
3. ↑  Airbus (ed.). "Avianca firms up order for 100 A320neo Family aircraft". Arquivado dende o orixinal o 12 de xuño de 2018. Consultado o 12 de xuño de 2018.

Véxase tamén
------------

### Ligazóns externas

* Páxina web da aeroliña
**Avito de Braga,** en latín *Avitus Bracarensis*, foi un presbítero de Braga, Portugal, de principios do século V, que viaxou para consultar con Agostiño de Hipona e asistir ao Concilio de Xerusalén (415) feito contra Pelaxio polas acusacións de Paulo Orosio. É lembrado por ter producido unha tradución ao latín do relato en primeira persoa do achado milagroso da tumba de Santo Estevo preto de Xerusalén en 415, que prologou cunha carta xeral. A súa preocupación persoal quedou plasmada nas reliquias do Protomártir, que fomentarían o oficio de peregrinación en Braga e que confiou a Paulo Orosio para entregar alí, pero Orosio, que ao chegar a Mallorca escoitou as malas novas das condicións en Hispania, recentemente invadida polas tribos xermánicas, deixou as reliquias, que desapareceron, e regresou ao norte de África.

Notas
-----

1. ↑  "Council of Jerusalem (AD 415)". *fourthcentury.com*. Consultado o 2023.
2. ↑  *Catholic Encyclopedia*, *s.v.* "Braga"; Altaner, B. "Avitus von Braga: ein Beitrag zur altchristlichen Literaturgeschicht" *Zeitschrift für Kirchengeschichte* **60** (1941) 456-468, reimpreso en Altaner, "Kleine Patristische Schriften", en G. Glockmann, ed. *Texte und Untersuchungen* **83** (Berlin 1967), 224-52.
3. ↑  A edición estándar da *Revelatio Sancti Stephani* e a *Epistula Aviti* é a de S. Vanderlinden in *Revue des Etudes Byzantines* **4** (1946:178-217).
4. ↑  Wace, Henry. *Dictionary of Christian Biography*, *s.v.* "Orosius".

Véxase tamén
------------

### Outros artigos

* Paulo Orosio
* Agostiño de Hipona
**Antonio Crespo Iglesias**, nado en Lalín o 27 de marzo de 1961, é un veterinario, e político galego do PPdeG.

Traxectoria
-----------

Doutor en Veterinaria e funcionario do Corpo Facultativo Superior da Xunta de Galicia. Exerceu como veterinario clínico entre 1984 e 1994. Nese ano foi nomeado Xefe de área dos servizos veterinarios de Deza e Tabeirós-Montes e en 1997 Xefe do servizo de sanidade e produción animal. Foi Director xeral de produción agropecuaria e Director do Instituto lácteo Gandeiro Galego (1997-2001). En 2001 foi nomeado Xefe do servizo de gandería de Pontevedra e en 2003 Director do Fondo Galego de Garantía Agraria (FOGGA). Entre 2005 e 2009 foi inspector veterinario oficial Deza - Vila de Cruces. En 2009 foi nomeado Director Xeral de Desenvolvemento Rural. Cesou en 2016, e en abril dese ano foi nomeado Xefe Territorial en Pontevedra da Consellería do Medio Rural.

Desde 2016 é o Presidente da Academia de Ciencias Veterinarias de Galicia.

Vida familiar
-------------

É irmán do alcalde de Lalín Xosé Crespo.

Notas
-----

1. ↑  Antonio Crespo asume la jefatura provincial de Medio Rural
2. ↑  Soutelo, Salomé Soutelo (2 de febreiro de 2021). ""Os veterinarios podemos aportar moito en canto á prevención de enfermidades por virus "". *Faro de Vigo*. Consultado o 21 de decembro de 2022.

Véxase tamén
------------

### Ligazóns externas

* Currículo Arquivado 16 de outubro de 2019 en Wayback Machine.
Aves de curral.
Unha **ave de curral** é unha ave domesticada utilizada na alimentación, xa sexa en forma de carne ou polos seus ovos. A denominación inclúe tipicamente a membros das ordes Galiformes (tales como os polos e pavos) e Anseriformes (aves acuáticas como patos e gansos).

Con todo, esta non é unha clasificación estrita, e o termo pode facer referencia tamén a outros tipos de aves que son utilizadas na cociña, como as pombas. Para as aves como o faisán, paspallás e os patos salvaxes, utilízase comunmente o termo **aves de caza**.

Usos na alimentación
--------------------

Aínda que practicamente todas as partes dunha ave son comestibles, as partes ou *presas* máis suculentas son os músculos pectorais do voo, chamados peituga, e os músculos do primeiro e segundo segmento das extremidades inferiores, chamados coxa e perna respectivamente; estas son as preferidas en cociña. Tamén se utilizan, aínda que en menor medida, as extremidades superiores ou ás, o pescozo, as patas e as vísceras.

Nos polos e, en xeral, en todas as aves que non teñen un voo sostido ou son non voadoras, os músculos pectorais non están adaptados para uso sostido, e teñen menos mioglobina transportadora de osíxeno que os músculos das extremidades inferiores. Presentan así unha cor máis branca, polo que á peituga adoita chamárselle "carne branca" en contraste coa "carne escura", como se chama ás demais partes. Nas aves voadoras, como as acuáticas e as de caza, os músculos pectorais están adaptados para o voo sostido, polo tanto, a súa carne é escura.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ave de curral Modificar a ligazón no Wikidata*** |

### Ligazóns externas

* Enciclopedia de razas de aves de capoeira

|  |  |
| --- | --- |
| Control de autoridades | 
* Wd: Q178559
* AAT: 300250036
* BNCF: 16786
* BNF: 11933813r
* EBID: ID
* GEC: 0151123
* GND: 4019681-1
* JSTOR: poultry
* LCCN: sh85105892
* NDL: 00564722
* NKC: ph114368
* PSH: 13376

 |

|  |  |
| --- | --- |
| Identificadores | 
* MeSH: D011200
* MeSH: B01.050.050.116.625
* UMLS: C0032850

 |
*Ateleopus japonicus*
Os **Ateleopólidos** (Ateleopodidae) son a única familia da orde Ateleopodiformes, dentro da superorde Estenopterixios (Stenopterygii), un pequeno grupo de peixes mariños teleósteos propios de augas profundas. Distribúense polo mar Caribe, este do océano Atlántico e algunhas áreas do Índico e Pacífico.

Características
---------------

Posúen un esqueleto con abundante cartilaxe, aínda que son verdadeiros peixes óseos sen ningunha relación cos condrictios. Posúen unha gran cabeza e un nariz bulboso, e xeralmente teñen un corpo longo e rematado en punta, cunha cola coa aleta caudal moi pequena. As aletas dorsais tenden a ser moi prominentes e sitúanse xusto detrás da cabeza.

Trátase de peixes raros e pouco coñecidos.

Clasificación
-------------

Divídense en catro xéneros e doce especies:

* Orde Ateleopodiformes
	+ Familia Ateleopodidae
		- Xénero *Ateleopus* (Temminck e Schlegel, 1846)
		- Xénero *Guentherus* (Osório, 1917)
		- Xénero *Ijimaia* (Sauter, 1905)
		- Xénero *Parateleopus* (Smith e Radcliffe en Radcliffe, 1912)

Véxase tamén
------------

### Ligazóns externas

|  |  |
| --- | --- |
|  | Commons ten máis contidos multimedia sobre:  ***Ateleopódidos*** |

|  |  |
| --- | --- |
|  | Wikispecies posúe unha páxina sobre:  ***Ateleopódidos*** |

* Taxonomía ITIS
* Taxonomía Ateleopodiformes (FishBase)
* Taxonomía Ateleopodidae (FishBase)

|  |  |
| --- | --- |
| Control de autoridades | 
* Wd: Q719810
* MAG: 2777464194

 |

|  |  |
| --- | --- |
| Identificadores taxonómicos | 
* ADW: Ateleopodiformes
* EOL: 8279
* Fossilworks: 265854
* GBIF: 7171
* iNaturalist: 85610
* IRMNG: 114302
* ITIS: 162802
* NCBI: 143304
* Plazi: ID
* uBio: 553915
* WoRMS: 125437

 |
**Avelina Mouzo Leis**, nada o 27 de decembro de 1904 en Vilar de Cereixo (Vimianzo) e finada o 28 de decembro de 2017 na Ponte do Porto foi unha labrega galega supercentenaria, que durante case un lustro foi a muller máis anciá de Galicia.

Traxectoria
-----------

Aínda que nada en Vilar, na parroquia vimiancesa de Cereixo, cando casou mudouse a vivir ao Campo do Outeiro, na Ponte do Porto (Camariñas). Toda a súa vida traballou de labrega.

En decembro de 2014 fixo os 110 anos, co que se converteu na décima supercentenaria de Galicia dende que hai rexistros. Naquela altura era xa a galega máis anciá. En xaneiro de 2016 era a cuarta persoa máis vella de España e está entre as 25 persoas máis vellas da historia de España.

En xullo de 2017 deuse a coñecer que era a 34.ª persoa máis lonxeva do mundo.. A finais dese ano apañou unha gripe que coincidiu co seu 113º aniversario. Finou uns días despois.

Vida persoal
------------

Casou e tivo tres fillos.

Notas
-----

1. ↑  "Avelina Mouzo cumplió 111 años". *La Voz de Galicia* (en castelán). 25 de decembro de 2015. Consultado o 26 de xaneiro de 2016.
2. ↑  "Avelina Mouzo, 34ª. persona más longeva del mundo". *La Voz de Galicia* (en castelán). 1 de xullo de 2017. Consultado o 22 de setembro de 2017.
3. ↑  "Adiós a Avelina, la abuela de Galicia". *La Voz de Galicia* (en castelán). 2017-12-28. Consultado o 2017-12-29.
Bandeira das Illas Åland xunto a bandeira de Finlandia
A **bandeira das Illas Åland** componse dun fondo azul sobre o cal se superpón unha dobre cruz escandinava en amarelo ouro e vermello. Esta bandeira xorde dunha fusión entre as bandeiras de Suecia e a primitiva bandeira de Finlandia. A bandeira está deseñada por franxas horizontais en razón 16:3:4:3:26 e verticais en 12:3:4:3:12.

Historia
--------

Bandeira non-oficial das Illas Åland (1921-1954)
Proposta "finlandesa" de bandeira
O territorio das illas Åland foi unha antiga provincia de Suecia ata 1809 cando foi incorporada á Finlandia baixo dominación de Rusia. Coa independencia de Finlandia en 1917, os nativos aproveitaron a situación para tratar de reincoprosarse a Suecia, con todo, esta idea foi rexeitada pola Liga das Nacións que adxudicou o territorio aos fineses, pero baixo un maior grao de autonomía, en 1921.

Nesta época, xorde a primeira idea dunha bandeira que representase aos nativos das Illas Åland. En 1922 xorde unha bandeira bicolor non oficial con tres bandas horizontais, de cor amarela a central e as restantes en azul, baseados na bandeira de Suecia e no escudo da provincia.

Recentemente na década de 1950, propúxose a idea dunha bandeira oficial, abríndose un concurso. Os motivos favoritos eran a cruz Escandinava e as cores da insignia anterior. A primeira proposta elixida (campo azul e dobre cruz escandinava en amarelo e azul central) provocou o rexeitamento gobernamental debido á súa extrema semellanza á bandeira sueca. Outras ideas xurdidas foron a tribanda de 1921 e unha semellante á bandeira de Finlandia cunha cruz central amarela.

Finalmente, a elixida foi a proposta dunha cruz escandinava de cor amarela e vermello (cores do escudo de armas de Finlandia) sobre un campo azul como o pavillón de Suecia, mesturando en forma harmónica a ambos os dous países como signo de unión. Esta bandeira foi izada por primeira vez o 3 de abril de 1954 na cidade de Mariehamn.

Véxase tamén
------------

### Bibliografía

* Lilkestrom, Lars-Øyvind; Tudeer, Erik Ålands flagga 1994 Mariehamn: Nordens Institut på Åland ISBN 952-90-5534-X

### Ligazóns externas

* Indicacións Protocolares da Bandeira de Åland *(en sueco)*
O quelea común, a ave máis numerosa do mundo, se agrupa en enormes bandadas de en ocasiónes decenas de miles de exemplares
Ánsares nivais (*Anser caerulescens*) agrupados en bandadas migratorias.
Unha **bandada**, **bandado** ou **bando**, é un grupo de aves, en xeral da mesma especie, aída que non necesariamente, que actúan de modo homoxéneo mentres voan ou se alimentan. 

Este termo é similar ao concepto de manda entre os mamíferos.

Etoloxía
--------

Os beneficios de asociárense en bandadas son variados, e cada bandada fórmase para un propósito específico. Ser parte dunha bandada tamén ten custos, sobre todo para as aves subordinadas socialmente, que son sometidas polas dominantes; e tamén en ocasións se sacrifica certa eficiencia á hora de alimentarse.

Os principais beneficios son a seguridade que produce un gran número de exemplares, e un aumento, polo xeral, da eficiencia na busca de alimentos. E defensa contra os depredadores é especialmente importante en hábitats pechados, como os bosques, onde a táctica da emboscada é moi común, e unha gran cantidade de ollos contribúen a un bo sistema de alerta rápida. Isto levou ao desenvolrmento de bandadas compostas por pequenos números de moitas especies diferentes e unidas para a alimentación; estas bandadas aumentan a seguridade e reducen a competencia potencial polos recursos, en comparación coas bandadas monoespecíficas.

Bandadas de gran tamaño
-----------------------

* Os estorniños pintos (*Sturnus vulgaris*) cóntanse entre as aves que forman as maiores bandadas. En Dinamarca, cada dous anos, prodúcese un fenómeno coñecido como *sol negro* (en danés: *Sort sol*), no que se reúnen gran número de estorniños, creando complexas formas contra o ceo.

Notas
-----

1. ↑  Sekercioglu, Cagan Hakki (2006). "Foreword". En Josep del Hoyo, Andrew Elliott & David Christie (eds.). *Handbook of the Birds of the World, Volum 11: Old World Flycatchers to Old World Warblers*. Barcelona: Lynx Edicions. p. 48. ISBN 84-96553-06-X.
2. ↑  Definicións no *Dicionario da Real Academia Galega* e no Portal das Palabras para *bandada*.
3. ↑  Hutto, Richard L. (1988). "Foraging Behavior Patterns Suggest a Possible Cost Associated with Participation in Mixed-Species Bird Flocks". *Oikos* **51** (1): 79–83.
4. ↑  Terborgh, John (2005). "Mixed flocks and polyspecific associations: Costs and benefits of mixed groups to birds and monkeys". *American Journal of Primatology* **21** (2): 87–100.
5. ↑  "Black Sun in Denmark". *Earth Science Picture of the Day*. 19 de xuño de 2006. Arquivado dende o orixinal o 11 de outubro de 2007. Consultado o 2 de marzo de 2022.

Véxase tamén
------------

### Outros artigos

* Bandada mixta de alimentación

|  |  |
| --- | --- |
| Control de autoridades | 
* Wd: Q120997
* BRE: 4164756
* EBID: ID
* FAST: 927437
* GND: 4400212-9
* LCCN: sh85049147
* MAG: 134215735

 |
A **bandeira do Amazonas** é un dos símbolos oficiais do estado do Amazonas, no Brasil. A bandeira actual foi presentada por Lei 1513 o 14 de xaneiro de 1982.

Deseño
------

O seu deseño consiste nun rectángulo cunhas proporcións ancho-lonxitude iguais a 15:21, dividido en tres bandas horizontais de igual ancho nas cores branco, vermello e branco. Na esquina superior esquerda hai un cantón azul na franxa branca, no que aparecen 25 estrelas brancas de cinco puntas, unha das cales destaca polo seu maior tamaño. As estrelas dispóñense do seguinte xeito: dúas liñas, unha na parte superior e outra na inferior con oito estrelas cada unha. Tamén hai oito estrelas dispostas en pares verticalmente entre as posicións superior e inferior iguais á primeira, terceira, sexta e oitava estrelas. No centro hai unha estrela máis grande que as demais.

Simbolismo
----------

As 25 estrelas da esquina superior esquerda representan os 25 concellos nos que se dividiu o estado o 4 de agosto de 1897. A estrela máis grande representa a capital, Manaus. As dúas franxas brancas horizontais representan a esperanza e a vermella, dificultades para superar.

Notas
-----

1. ↑  "Lei estatal 1513" (en portugués). 14 de xaneiro de 1982. Consultado o 12 de abril de 2011.

Véxase tamén
------------

### Ligazóns externas

* 

* Bandeira do Amazonas en Flags of the World *(en inglés)*
A **autosuficiencia** é o estado no que o abastecemento de bens económicos unicamente depende dun mesmo; de xeito que non se require axuda, apoio ou interacción externa para a supervivencia. É unha forma de completa autonomía persoal ou colectiva, identificada coa independencia nos seus aspectos económicos.

Pode denominarse tamén **autoconsumo** posto que esa situación só pode conseguirse plenamente cando o produtor é o seu propio consumidor: produce todo (e unicamente) o que vai consumir e consome unicamente (e todo) o que produce.

Pode aplicarse de forma parcial (grao de autoabastecemento, medido en porcentaxe), ou restrinxirse a un só sector, como a alimentación ou a enerxía: autoabastecemento alimentario, autoabastecemento enerxético, etc. O termo oposto é o de dependencia: dependencia alimentaria, dependencia enerxética, etc. Tamén pode estenderse o uso do termo ó capital ou a tecnoloxía (autosuficiencia ou dependencia de capital e autosuficiencia ou dependencia tecnolóxica).

Notas
-----

1. ↑  Maurice Grenville Kains (1973). *Five acres and independence*. ISBN 978-0-486-20974-6.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Autosuficiencia*** |

### Ligazóns externas

* Foundation for Self-Sufficiency in Central America *(en inglés)*
* Development Initiatives Strategies for Self-Sustainability Arquivado 17 de outubro de 2019 en Wayback Machine. *(en inglés)*

|  |  |
| --- | --- |
| Control de autoridades | 
* Wd: Q1341794
* BNCF: 68248
* GND: 4134333-5
* LCCN: sh2004014504
* MAG: 73495956
* NKC: ph249386

 |
| Ataúro |
| --- |
|  |
| Vista da illa |
|  |
| Datos |
| Capital | Vila |
| País | Timor-Leste |
| Localización | Mar de Banda |
| Arquipélago | Illas da Sonda |
| Linguas |  |
| Poboación (2004) | 7.863 hab. |
| Superficie | 105 km² |
| Densidade |  |
| Coordenadas | 8°15′S 125°35′L﻿ / ﻿-8.250, -125.583 |
| Maior Altura | 995 m. monte Manucoco |
|  |
| Localización |
|  |
|

**Ataúro**, tamén chamada **Pulau Atauro** ou **Atauro**, é unha illa e tamén un subdistrito do distrito de Dili, localizado a aproximadamente 25 km ao norte de Dili, capital de Timor Oriental. Abarca unha área de 105 km² e ten unha poboación aproximada de 8.000 persoas, a capital da illa é a localidade de Vila (ou Maumeta).
Atauro significa "Cabra" na lingua local, e tamén é coñecida como Illa Kambing (ou Pulau Kambing) polos indonesios, ("Kambing" significa 'cabra' na lingua Indonesia), o seu nome débese á gran cantidade de cabras que se atopan alí.

Historia
--------

Atauro foi colonizada como o resto de Timor-Leste por Portugal, no século XVI, sendo utilizada como unha illa prisión logo da chegada dos portugueses.
Como parte da Colonia de Timor Portugués, a illa de Ataúro foi organizada administrativamente, como parte do municipio de Dili, existe unha proposta para reorganizar os distritos e facer de Ataúro unha área autonóma, pero entre tanto continúa como un subdistrito de Dili.
En maio de 2002, logo de décadas de ocupación indonesia, Atauro volveuse parte do estado independente de Timor-Leste.

Cultura
-------

Ataúro é unha illa cunha cultura particular dentro de Timor-Leste posto que os habitantes da parte norte da illa son cristiáns protestantes e (non Católicos como no resto do país), isto débese a que foron evanxelizados por unha misión da igrexa Calvinista Holandesa, aínda que tamén se poden atopar algúns protestantes ao sur da illa.

|  |  |
| --- | --- |
| Control de autoridades | 
* Wd: Q753794
* EBID: ID
* GeoNames: 1651095
* OSM: 12363798

 |
**Antonio Collar Monterrubio**, nado en San Juan de Aznalfarache (Sevilla) o 7 de marzo de 1933, é un exfutbolista español. Xogaba de defensa.

Traxectoria
-----------

Comezou a xogar ao fútbol en Sevilla e logo en Madrid, formándose na Peña Noria, e foi despois fichado para as categorías inferiores do Atlético de Madrid xunto a dous dos seus irmáns. En 1952 o presidente do Cádiz CF foi á casa do pai de Antonio para expresar o seu desexo de que os catro irmáns Collar xogasen esa tempada no equipo andaluz, en Terceira División. A proposta foi aceptada e os catro irmáns, Juan de Dios, Pepe, Antonio e Enrique, xogaron a tempada 1952/53 no Cádiz cedidos polos seus respectivos clubs.

Na tempada 1954/55 foi cedido xunto a Enrique ao Real Murcia, co que debutou en Segunda División fronte ao Jaén. Na tempada 1955–56 debutou co Atlético de Madrid en Primeira División. Nesa campaña e nas dúas seguintes xogou en 9 partidos e anotou un gol.

Na tempada 1960–61 fichou polo Deportivo da Coruña, en Segunda División. Nesa campaña foi titular no equipo adestrado por Jesús Barrio, acompañado na zaga por Manín, José Domínguez e Valentín Suárez. Ese ano o equipo coruñés logrou o terceiro posto, a 4 puntos do ascenso directo.

Na tempada 1961–62 fichou polo Las Palmas de Segunda División, onde permaneceu 6 campañas, sendo un habitual do equipo titular as tres primeiras. Na campaña 1963–64 logrou o ascenso a Primeira División.

Persoal
-------

Os seus irmáns Juan de Dios, Pepe e Enrique Collar foron tamén futbolistas, sendo Enrique o máis destacado, con 16 tempadas no Atlético de Madrid e chegando a ser internacional coa selección española en 16 ocasións.

Notas
-----

1. ↑  "Reseña histórica: Hasta 4 Collar" (en castelán). 20 de decembro de 2019. Consultado o 2 de novembro de 2020.
2. ↑  "Enrique Collar, dieciséis años de extremo rojiblanco". *Marca* (en castelán). 18 de febreiro de 2017. Consultado o 2 de novembro de 2020.

Véxase tamén
------------

### Ligazóns externas

* Datos do xogador en bdfutbol.com *(en castelán)*

|  |  |
| --- | --- |
| Control de autoridades | 
* Wd: Q17415355
* BDFutbol: 7770
* Transfermarkt: 309158

 |
A **arte postal** é un tipo de arte que se adoita asociar a Ray Jonson (1927-1995), 
artista norteamericano, multifacético e inquedo, que estivo sempre relacionado cos principais creadores da súa época, dende músicos como John Cage, a escritores como Wiliam Carlos Wiliams.

Características
---------------

A necesidade de traspasar calquera barreira no campo da creatividade, de retirar a súa produción do circuíto comercial e obvio, e de afondar cuestións propostas anteriormente polos dadaístas, surrealistas, expresionistas e por todos aqueles que fixeran ás vangardas históricas. Utilizando técnicas diversas, a arte postal, con data oficial de nacemento nos anos 50 (Correspóndanse Art School), e máis ca unha forma de arte e é máis que unha forma de comunicación. É unha maneira única de tentar responder a algunhas cuestións que atravesaron o século XX.

Ao subverter o papel reservado polo status quo a produción artística, arte postal pode ser considerada un dos poucos medios de troco de informacións artísticas e que escapou a lei da cultura de masas. 

É, antes doutra cousa, un medio expresivo de revalorización da comunicación interpersoal, unha practica saudabelmente anárquica contra o todo poderoso sistema dos medios. Unha práctica que moitos artistas do inicio do século XX, como Kurt Schwitters, Tristán Tzara, Marcel Duchamp e Marinetti xa utilizaran sen un programa de intencións definido e que acaba por ser definida finalmente cando Johnson asóciase ó Fluxus, movemento xurdido nos anos 60, coñecido por prácticas subversivas nos mais diversos campos artísticos, dando continuidade ás propostas dadaístas da divulgación da "realidade do non arte".

A arte postal congrega grupos marxinais de operación artística, que buscan axita-las vías convencionais de correspondencia, transformando todo en arte e así, transformando por este medio a propia vida.

|  |  |
| --- | --- |
| Control de autoridades | 
* Wd: Q843393
* AAT: 300121462
* BNF: 11991370z
* GND: 4148324-8
* LCCN: sh85079877

 |
**Artés** foi un fabricante español de automóbiles.

Historia da empresa
-------------------

A empresa *José Artés de Arcos SA* de Barcelona iniciou a produción de automóbiles en 1966. Separadamente dos automóbiles, a compañía tamén fabricaba compoñentes para esta industria. Na década de 1970, puxo fin á produción.

Coches
------

### Guepardo

Os Guepardo eran automóbiles de Fórmula 4.

### Campeador

O Campeador presentouse en 1967 no Salón do Automóbil de Barcelona. O prototipo era un coche deportivo con motor traseiro e carrozaría de fibra de vidro de plástico reforzado similar ao Ford GT40. O motor era dun Renault 8 Gordini, un catro cilindros de 1.255 cc de desprazamento e 103 CV. Para a produción en serie estaba previsto a utilización dun motor SEAT de 1.500 cc e 140 CV. Pero nunca chegou. O proxecto do Campeador tivo que ser abandonado tras un incendio nos talleres Zipo de Barcelona, onde se ía a construír o modelo. Soamente quedou o prototipo, que foi restaurado e máis tarde, case 40 anos logo da súa fabricación, foi exposto no Auto Retro 2007 de Barcelona por xentileza da Colección Ramón Magriñá.

### Gato Montés

Artés Gato Montés de 1971
Foi un todo terreo de seis rodas anfibio. Foi presentado en 1971 no Salón do Automóbil de Barcelona e producido en pequenas series. Opcionalmente podía montar un motor de Bultaco con 250 cc de dous cilindros, ou o motor de pistón do Citroën 2CV con 602 cc de desprazamento. Pódese ver unha unidade no museo do automóbil *Collecció d'Automòbils de Salvador Claret* en Sils, Xirona.

Notas
-----

### Bibliografía

* G. N. Georgano: coches*. Enciclopedia completo. 1885 jours à NOS.* Courtille, 1975 (Francés)

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Artés Modificar a ligazón no Wikidata*** |

* Páxina oficial do Gato Montés.
* Internetseite von cartype *(en* *inglés)*[*Ligazón morta*]
* Páxina de Artés de Arcos *(en* *castelán)*
*. Artés Campeador en Bitacora.kcslot
*. Artés Campeador en Motorpasión
Capela Palatina de Aquisgrán
A **arte prerrománica** é a que se desenvolveu en Europa Occidental entre a época carolinxia ata a aparición da arte románica. O termo non define unha forma artística particular, senón calquera manifestación artística aparecida entre o período clásico romano e a arte románica.

Historia
--------

Carlomagno conseguiu unificar unha boa parte da Europa Occidental, cambiando o carácter da monarquía franca cara a unha concepción teocrática na que se fundía o civil e o relixioso como poderes que procedían de Deus e unha viraxe cara a arte clásica a través da arte paleocristiá e a arte bizantina. O programa cultural carolinxio contou coa contribución fundamental da orde bieita que creou grandes abadías que servían como focos culturais en torno á igrexa e a sala capitular e que se converteron tamén en núcleos de produción artística.

Xa que logo, o termo *prerrománico* aplicaríase a todo o lapso comprendido entre mediados do século V (caída do Imperio Romano de Occidente) e principios do século XI (expansión do románico). Aplicaríase a formas como a arte ostrogoda, longobarda, carolinxia ou a otoniana. Estivo representada na Península Ibérica pola Arte visigoda, a Arte asturiana[], a Arte mozárabe e a Arte de repoboación. En Cataluña, e con anterioridade á románica propiamente dita, aparece unha arquitectura que pode considerarse a súa antecesora nas formas e nas técnicas e que, para diferenciala da prerrománica, foi denominada seguindo as suxestións de Puig i Cadafalch "primeiro románico".

Os materiais construtivos utilizados foron máis ricos cá na arte merovinxia, con preferencia polo arco de medio punto sobre piares rectangulares ou cuadrangulares e a cuberta de madeira, aínda que tamén se empregou a bóveda de canón.

Véxase tamén
------------

### Outros artigos

* Arquitectura prerrománica en Galicia

### Ligazóns externas

* Ars Summum: galería libre de imaxes sobre toda la Historia del Arte

---

|  |  |
| --- | --- |
|  |  *Este artigo é, polo de agora, só un bosquexo. Traballa nel para axudar a contribuír a que a Galipedia mellore e medre.* |

---


|  |  |
| --- | --- |
| Control de autoridades | 
* Wd: Q708807
* AAT: 300020760
* BNE: XX525320
* GND: 4279376-2
* HDS: 024562

 |
**José Antonio Domínguez García**, nado en Cee o 30 de abril de 1955, é un político galego do PPdeG.

Traxectoria
-----------

Electricista. Chegou á política nas municipais de 1987 con Coalición Progresista Galega. Nas eleccións municipais de 1991 presentou polo PPdeG. En 1993 acadou a acta de concelleiro. Nas municipais de 1995 foi cabeza de lista do PPdeG. Nas eleccións municipais de 1999 volveu encabezar a candidatura do PPdeG á alcaldía de Cee e foi elixido concelleiro. Accedeu á alcaldía de Cee trala dimisión de Manuel Lamela Lestón e a moción de censura de PPdeG e IxCee o 11 de maio de 2001. Nas municipais de 2003 volveu ser elixido alcalde, agora por maioría absoluta. Nas municipais de 2007 foi o candidato máis votado, pero pasando de 7 a 4 concelleiros, polo que un pacto entre IxCee e PSdeG afastouno do goberno. Foi deputado provincial. Nas municipais de 2019, tras 8 anos retirado da política municipal, foi de novo candidato á alcaldía polo PPdeG, pero non conseguiu a alcaldía ó gañar o PSdeG-PSOE.

|  |  |  |
| --- | --- | --- |
| Predecesor:**Manuel Lamela Lestón** |  **Alcalde de Cee** 2001 - 2007 | Sucesor:**Ramón Vigo Sambade** |

Notas
-----

1. ↑  *La Voz de Galicia*, 16-5-2007, p. L6.

Véxase tamén
------------

### Outros artigos

* Eleccións municipais en Cee

### Ligazóns externas

* Entrevista en *La Voz de Galicia*
**Arturo Vázquez Vázquez**, nado en Palas de Rei o 2 de marzo de 1901 e finado en Xixón o 15 de febreiro de 1938, foi un mineiro, sindicalista e militar galego.

Traxectoria
-----------

Morreulle o pai cando tiña 12 anos e dous anos despois a súa nai. Marchou ás concas mineiras asturianas en busca de traballo e instalouse en Mieres. Dirixente da UGT de Mieres, foi presidente do Comité rexional do Sindicato Mineiro da UGT. Participou na Revolución de Asturias de 1934, sendo considerado como lugartenente de Ramón González Peña. Estivo reclamado por alixo de armas e polo asalto ao Banco de España. Fuxiu a Francia e Bélxica, onde permaneceu ata a amnistía da Frente Popular. Co golpe de Estado do 18 de xullo de 1936 organizou o Batallón Asturias nº 216 do que foi nomeado comandante. Ascendido a tenente coronel, foi nomeado xefe da 2ª División, e da División D. Coa caída de Asturias foi detido cando trataba de fuxir nun vapor. Xulgado en consello de guerra e Xixón o 15 de xaneiro de 1938, foi condenado a pena de morte. Foi fusilado en Xixón o 15 de febreiro. Abríronlle expediente de responsabilidades políticas en 1938.

Notas
-----

1. ↑  *BOP Oviedo*, 16-2-1935, p. 4.
2. ↑  "Brigadas y Divisiones de Infantería asturianas". Arquivado dende o orixinal o 12 de agosto de 2022. Consultado o 09 de xullo de 2022.
3. ↑  "Gallegos fusilados en Gijón.". Arquivado dende o orixinal o 12 de agosto de 2022. Consultado o 07 de xullo de 2022.
4. ↑  *BOP Oviedo*, 14-1-1938, p. 2.

Véxase tamén
------------

### Ligazóns externas

* Arturo Vázquez, Comandante do Terceiro Corpo do Exército do Norte (2ª División)
* 

* Arturo Vázquez Vázquez na páxina web *Nomes e Voces*.